Document ID: 32011R1050
Publication Date: 2011-10-20

Title and Content:
IZVEDBENA UREDBA KOMISIJE (EU) št. 1050/2011
z dne 20. oktobra 2011
o vpisu imena v register zaščitenih označb porekla in zaščitenih geografskih označb [Darjeeling (ZGO)]
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) in zlasti tretjega pododstavka člena 7(5) Uredbe,
ob upoštevanju naslednjega:
(1)
Vloga Indije za registracijo imena „Darjeeling“ kot zaščitene geografske označbe, ki je bila prejeta 12. novembra 2007, je bila v skladu s členom 6(2) Uredbe (ES) št. 510/2006 objavljena v Uradnem listu Evropske unije (2).
(2)
Nemčija, Francija, Italija, Avstrija, Združeno kraljestvo in indijski državljan so tej registraciji ugovarjali v skladu s členom 7(1) Uredbe (ES) št. 510/2006. Ugovori so se na podlagi točk (a), (c) in (d) prvega pododstavka člena 7(3) Uredbe šteli za sprejemljive. Komisija je z dopisom z dne 11. junija 2010 zadevne strani pozvala, naj se sporazumejo.
(3)
Francija in Indija sta dosegli sporazum, ki uvaja pojasnila k enotnemu dokumentu, in sicer, da se lahko na geografskem območju izvaja samo pakiranje blaga v raztresenem stanju, medtem ko se lahko prodajni paketi pakirajo znotraj in zunaj geografskega območja. Zato je treba v zvezi z označevanjem pojasniti, da sta številka dovoljenja in poseben logotip nujna samo za proizvode v raztresenem stanju, ki se odpremijo z geografskega območja.
(4)
Med Nemčijo, Italijo, Avstrijo, Združenim kraljestvom in indijskim državljanom na eni strani ter Indijo na drugi strani je bil sporazum v predvidenem roku dosežen le delno. V skladu s sporazumom je treba botanično ime „Camellia sinensis M Kuntz“ pravilno navajati kot „Camellia sinensis L.O. Kuntze“, čaj „Darjeeling“ v raztresenem stanju pa je treba omejiti samo na geografsko območje. Kakršno koli drugo pakiranje ali ponovno pakiranje, vključno s pakiranjem za končnega porabnika, se lahko izvede znotraj ali zunaj geografskega območja.
(5)
Vložniki ugovorov so nadalje zatrjevali neskladnost s členom 2 Uredbe (ES) št. 510/2006.
(6)
Glede domnevnega neobstoja povezave med ugledom in slovesom proizvoda ter območjem proizvodnje je bilo ugotovljeno, da specifikacija proizvoda kaže na posebnost proizvoda ter da strokovno znanje in pridobljene spretnosti proizvajalcev, pa tudi talne in podnebne značilnosti ter geografsko okolje geografskega območja (naravno odvodnjavanje tal, kompleksna kombinacija zelo velikih padavin in neprestanih nizkih temperatur) znatno vplivajo na značilnosti proizvoda, ki pomenijo bistveni del njegovega ugleda.
(7)
Kar zadeva ugovor glede domnevne nepomembnosti podatkov o analizah, ki so navedeni v enotnem dokumentu, ti podatki ne vplivajo na povezavo, ki temelji na ugledu, temveč služijo le opisu proizvoda kot takega. V skladu z Uredbo (ES) št. 510/2006 pa ni treba razkriti vira analiz.
(8)
Ime „Darjeeling“ je treba uporabljati le kot prodajno ime za čaj, ki je v skladu s specifikacijo v celoti pridelan na geografskem območju, medtem ko se lahko mešanice takega čaja pridelajo znotraj in zunaj geografskega območja. Mešanice čaja Darjeeling in drugih čajev ne smejo biti opremljene z imenom „Darjeeling“ kot prodajnim imenom, temveč morajo biti drugače označene v skladu s pravili Unije za označevanje, zlasti za preprečevanje zavajanja potrošnikov.
(9)
Iz izjav o ugovoru je bilo razvidno, da se ime „Darjeeling“ uporablja za označevanje nekaterih proizvodov, ki niso v skladu s specifikacijo, so pa primerljivi s takimi proizvodi. Stalna uporaba imena na teh proizvodih naj bi ogrozila obstoj imena „Darjeeling“. Proizvajalcem takih proizvodov je zato treba v skladu s členom 13(3) Uredbe (ES) št. 510/2006 za uporabo navedenega imena omogočiti prehodno obdobje petih let, če so bili ti proizvodi zakonito trženi najmanj pet let pred 14. oktobrom 2009 in če se spoštuje pravni red Unije, zlasti kar zadeva Direktivo 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (3).
(10)
Glede domnevnih generičnih značilnosti predlaganega imena za registracijo ni bil ugotovljen noben dokaz o generičnosti.
(11)
Ob upoštevanju zgoraj navedenega je treba ime „Darjeeling“ vpisati v register zaščitenih označb porekla in zaščitenih geografskih označb, enotni dokument pa je treba ustrezno posodobiti in objaviti.
(12)
Ukrepi, določeni v tej uredbi, so v skladu z mnenjem Stalnega odbora za zaščitene geografske označbe in zaščitene označbe porekla -
SPREJELA NASLEDNJO UREDBO:
Člen 1
V register se vpiše ime iz Priloge I k tej uredbi.
Člen 2
Za registracijo se uporablja petletno prehodno obdobje, v katerem se lahko imena, ki vključujejo poimenovanje „Darjeeling“, uporabljajo na proizvodih, ki niso proizvedeni v skladu s specifikacijo, če so bili ti proizvodi zakonito trženi najmanj pet let pred 14. oktobrom 2009 in če se spoštuje pravni red Unije, zlasti glede zavajanja potrošnikov v skladu s členom 2 Direktive 2000/13/ES.
Člen 3
Posodobljeni enotni dokument je vključen v Prilogo II k tej uredbi.
Člen 4
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. oktobra 2011

Classification:
Level 1 Topics: 100147
100161
100157
Level 2 Topics: 100253
100282
100195
100196
100281
Level 3 Topics: 13
138
8367
2418
2848
c_964c9649
All Topics: 1338
3173
4454
5573